ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ), της συνθήκης ΕΚ σχετικά με την τροπολογία του Ευρωπαϊκού Κοινοβουλίου επί της κοινής θέσης του Συμβουλίου όσον αφορά την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 2000/13/ΕΚ όσον αφορά την αναγραφή των συστατικών των τροφίμων ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0199 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ), της συνθήκης ΕΚ σχετικά με την τροπολογία του Ευρωπαϊκού Κοινοβουλίου επί της κοινής θέσης του Συμβουλίου όσον αφορά την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 2000/13/ΕΚ όσον αφορά την αναγραφή των συστατικών των τροφίμων

1. ΕΙΣΑΓΩΓΗ

Το άρθρο 251, παράγραφος 2, τρίτο εδάφιο, στοιχείο γ), της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση. Η γνώμη της Επιτροπής σχετικά με την τροπολογία που πρότεινε το Κοινοβούλιο αναφέρεται παρακάτω.

2. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο (έγγραφο COM(2001) 433 τελικό - 2001/0199 (COD)): // 6 Σεπτεμβρίου 2001

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: // 16 Ιανουαρίου 2002

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: // 11 Ιουνίου 2002

Ημερομηνία διαβίβασης της τροποποιημένης πρότασης (έγγραφο COM(2002) 464 τελικό - 2001/0199 (COD)): // 3 Σεπτεμβρίου 2002

Ημερομηνία έκδοσης της κοινής θέσης: // 20 Φεβρουαρίου 2003

Ημερομηνία έκδοσης από το Ευρωπαϊκό Κοινοβούλιο της σύστασης για δεύτερη ανάγνωση : // 2 Ιουλίου 2003

3. ΣΤΟΧΟΣ ΤΗΣ ΠΡΟΤΑΣΗΣ

Η πρόταση της Επιτροπής έχει ως στόχο να καταστήσει υποχρεωτική την, κατά πολύ, πληρέστερη επισήμανση των συστατικών που εμπεριέχονται στη σύνθεση των τροφίμων, έτσι ώστε να εξασφαλισθεί η καλύτερη πληροφόρηση των καταναλωτών και, παράλληλα, να αντιμετωπισθεί το πρόβλημα των αλλεργιών και των διατροφικών δυσανεξιών. Για το λόγο αυτό, τροποποιεί τους κανόνες επισήμανσης των συστατικών που προβλέπονται στην οδηγία 2000/13/EK και περιλαμβάνει κυρίως τα ακόλουθα σημεία :

* Καταργεί την εξαίρεση από την επισήμανση των συστατικών σύνθετων συστατικών που αντιπροσωπεύουν λιγότερο από το 25% του τελικού προϊόντος, πράγμα το οποίο καθιερώνει την αρχή της αναγραφής του συνόλου των συστατικών.

* Διατηρεί έναν περιορισμένο αριθμό παρεκκλίσεων για ορισμένα σύνθετα συστατικά που χρησιμοποιούνται σε μικρές ποσότητες.

* Καταρτίζει κατάλογο συστατικών στα οποία οφείλονται οι περισσότερες περιπτώσεις αλλεργίας ή διατροφικής δυσανεξίας και για τα οποία δεν γίνεται δεκτή καμία παρέκκλιση από την επισήμανση, όταν αυτά τα συστατικά εμπεριέχονται σε αλκοολούχα ποτά.

* Προβλέπει διαδικασία ενημέρωσης του καταλόγου που αναφέρεται παραπάνω, κατόπιν γνωμοδότησης της Ευρωπαϊκής Αρχής για την Ασφάλεια των Τροφίμων.

* Προβλέπει τη λήψη μέτρων, όσον αφορά τον τρόπο αναγραφής των συστατικών που χρησιμοποιούνται σε μικρές ποσότητες, έτσι ώστε να διευκολυνθεί η συμμόρφωση των παρασκευαστών προς τις πρόσθετες θεσπισθείσες υποχρεώσεις επισήμανσης.

4. Γνώμη της Επιτροπής σχετικά με την τροπολογία του Κοινοβουλίου

Η τροπολογία του Ευρωπαϊκού Κοινοβουλίου έχει ως στόχο να συμπληρώσει το κείμενο του άρθρου 1 σημείο 1) στοιχείο στ) της κοινής θέσης, το οποίο αφορά την ενημέρωση του καταλόγου των συστατικών που προκαλούν αλλεργίες ή διατροφική δυσανεξία.

Η τροπολογία θεσπίζει μια διαδικασία που έχει ως στόχο να καταστεί δυνατή η ενημέρωση της Επιτροπής σχετικά με τη διεξαγωγή μελετών προκειμένου να διαπιστωθεί ποια συστατικά ή ουσίες που προέρχονται από αλλεργιογόνα συστατικά, δεν δύνανται πλέον, υπό ορισμένες συνθήκες, να προκαλέσουν αντιδράσεις. Βάσει των πληροφοριών αυτών, η Επιτροπή θα καταρτίσει κατάλογο των εν λόγω συστατικών ή ουσιών, κατόπιν διαβούλευσης με την Ευρωπαϊκή Αρχή για την Ασφάλεια των Τροφίμων. Τα συστατικά ή οι ουσίες που εμπεριέχονται στον ανωτέρω κατάλογο δεν θα περιλαμβάνονται στο συνημμένο κατάλογο της κοινής θέσης και, κατ' επέκταση, δεν θα είναι υποχρεωτική η επισήμανσή τους έως ότου εκδοθεί οριστική ρυθμιστική απόφαση, κατόπιν της γνωμοδότησης της Ευρωπαϊκής Αρχής για την Ασφάλεια των Τροφίμων, εντός προθεσμίας που θα λήγει το αργότερο τέσσερα έτη μετά την έναρξη ισχύος της οδηγίας.

Η Επιτροπή εκφράζει θετική γνώμη όσον αφορά την ανωτέρω τροπολογία με την οποία θα καταστεί δυνατή η ύπαρξη προσαρμοσμένων επισημάνσεων που θα λαμβάνουν υπόψη τους κινδύνους αντιδράσεων που εμπεριέχουν τα συστατικά ή οι ουσίες που προέρχονται από συστατικά που προκαλούν αλλεργίες ή διατροφική δυσανεξία.

5. ΣΥΜΠΕΡΑΣΜΑ

Δυνάμει του άρθρου 250, παράγραφος 2, της συνθήκης ΕΚ, η Επιτροπή τροποποιεί την πρότασή της σύμφωνα με τα προαναφερθέντα.